14 liggame uit Jukskeirivier gehaal’n Video wat wys hoe een persoon uit die Jukskeirivier gered word, is Maandagoggend op Twitter gedeel. (Foto: Skermskoot / Twitter / Robert Mulaudzi) Altesaam 14 liggame is teen Sondag uit die Jukskeirivier in Johannesburg gehaal nadat minstens 15 kerkgangers Saterdagaand weens kitsoorstromings deur die Jukskeirivier meegesleur is. Maroela Media het vroeër berig dat die kerkgangers ŉ doopbyeenkoms langs die rivier in Bramley Park in Johannesburg bygewoon het. EWN het berig dat nóg twee mense verdrink het terwyl hulle in dié rivier gedoop is. Die ander kerkgangers is weens kitsoorstromings deur die rivier meegesleur. Robert Mulaudzi, woordvoerder vir die Johannesburgse nooddiens, sê die soektog sal Maandagoggend voortgesit word. Twee liggame is Saterdagaand uit dié rivier gehaal en een persoon is gered. Reddingspanne het Sondag 12 liggame uit die water gehaal. @CityofJoburgEMS Search Operation for Alex missing people who we’re swept away while attending a church ritual over the weekend continues this morning #2 bodies were recovered on #Saturday and another 12 on #Sunday bringing total number of bodies recovered to #14 @CityofJoburgZA pic.twitter.com/BiXmJC2d95 — Cojems Spokesperson (@RobertMulaudzi) December 5, 2022